Korrektiewe toesig vir man wat oor karwag ry‘n Skermskoot uit die video toon hoe die veiligheidswag voor die bakkie staan. (Video: Intelligence Bureau SA) Die man wat verlede jaar by Die Boord-winkelsentrum in Stellenbosch oor ŉ motorwag gery het, is tot drie jaar korrektiewe toesig gevonnis. Johan Steyn het Mzwanele Wellem in April 2019 in die parkeerterrein van die winkelsentrum met sy Corsa-bakkie gestamp en daarna oor hom gery. Hy is in Mei vanjaar skuldig bevind aan poging tot moord. Die veiligheidswag lê bewegingloos op die grond nadat die voertuig oor hom gery het. (Skermskoot: Intelligence Bureau SA) Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, het bevestig dat Steyn ses jaar tronkstraf opgelê is, wat vir vyf jaar opgeskort is. Sy rybewys is ook vir ŉ jaar lank opgeskort. Steyn het tydens die hofverrigtinge aangevoer dat hy nie die bedoeling gehad het om Wellem dood te maak nie. Maroela Media het vroeër berig ŉ video van die voorval het opslae op sosiale media gemaak. Dit wys hoe Wellem die verkeer probeer reguleer en effens voor Steyn se bakkie staan. Steyn ry dan oomblikke later oor Wellem, wat vermoedelik nie uit die pad wou beweeg nie. Steyn het hom na die voorval aan die polisie oorgegee, waarna hy op borgtog van R2 000 vrygelaat is.